**14th Congress of ECSVD (European Collage for the Study of Vulval Disease)**

Helsinki 15-17. juni 2023

Christina Neesgaard

Der skal lyde en stor tak til DUGOF for økonomisk støtte til deltagelse på kongressen i Helsinki.

En meget spændende kongres med 2½ lange og tætpakkede dage. Velstruktureret, varieret og med et bredt fagligt indhold ligeligt fordelt på abstracts, cases og emneoplæg. 290 deltagere var samlet, hvor hovedparten var gynækologer og dermatologer samt en mindre del patologer, læger under uddannelse, sygeplejersker samt fysioterapeuter. 16 af deltagerne var fra DK. Trods ihærdig søgning, lykkedes det mig aldrig at finde andre fysioterapeuter på kongressen. I stedet blev det til spændende samtaler med adskillige gynækologer, hvoraf flere var meget interesserede i at høre, hvad det er vi som fysioterapeuter kan tilbyde patienterne. Fysioterapi som behandlingsmulighed blev overraskende lidt fremhævet på kongressen, men alligevel bød kongressen på meget med faglig relevans, i forhold til at lære vulva bedre at kende, og i særdeleshed, hvis man som fysioterapeut arbejder med vulva smerte patienter. Herfra fortsætter referatet med fokus på, hvad der havde fysioterapeutisk faglig relevans, i den rækkefølge det blev præsenteret på kongressen.

**Micheline Moyal-Barraco**, fransk dermatolog specialiseret i vulva lidelser, indledte kongressen med en meget grundig gennemgang af vulva med fokus på anatomien og normale variationer af denne i fht alder, fødsler og etnicitet. Hun gennemgik derudover, hvordan en undersøgelse af vulva bør foregå og, hvad kendetegnene er på abnormale lidelser i vulva i relation til diagnosticering, herunder LS, LP, HSIL, Zoon, svamp, herpes, eksem, psoriasis, maligniteter og vulvodyni.

På vegne af en forhindret læge fra Australien, holdt en finsk læge, (jeg desværre ikke fik navnet på) et fint oplæg om, hvordan vulva slimhinden og udflåd fra vagina forandrer sig igennem alderen og, hvordan vulvas overflade er helt anderledes end kroppens øvrige hud.

**Naomi Crouch**, britisk gynækolog specialiseret i både børne og ungdoms gynækologi, bragte fokus på problematikken omkring bodyimage og labia reduktion. Hun gjorde opmærksom på, at de fleste anatomibøger viser illustrationer af, hvor forskellige penisser kan være i størrelse, længde, skævhed etc., men at vulvaer blot illustreres med forskellig mængde hår uden fokus på, hvor forskellige de også er. Hun fremhævede via studier, hvordan porno, internettet og sociale medier bl.a er årsag til, at der blandt unge er forestillinger om den idealiserede krop. At det for størstedelen der ønsker operation, kun handler om udseende, samt at kun halvdelen (47% studie fra 2021) er helt tilfredse efter en operation. Hun fremhævede den mangel der er på information og viden til unge piger om deres vulva og opfordrede til, at man som sundhedsfaglig blev mere proaktiv med at udbrede information om vulva og nedbryde tabuer.

**Dr. Matthias Theden-Show** fra Tyskland præsenterede et studie fra 2022; Effects of CO2-laser treatment for patients with Lichen Sclerosus of the Vulva (COLA study). Behandlingen viste især at have god effekt på kløe samt oplevelsen af et mere normalt sexliv. Men ændrede ikke på patienternes score af deres livskvalitet.

**Prof Elisabeth Nylander** fra Universitets Hospitalet i Umeå, Sverige præsenterede studiet; Characteristics of Women seeking care at a Vulvar Clinic during a 17-year period. 600 kvinder deltog mellem 2005-2021, hvor data bliv indsamlet via et vulva-specifikt spørgeskema suppleret med data fra journaler. Det hyppigste symptom blandt deltagerne var dyspareuni (67,6%) og her fandt man en signifikant forbindelse mellem dyspareunien og negative oplevelser med gynækologiske undersøgelser (1/3 del af kvinderne), samt en forbindelse mellem pruritus (kronisk kløe) og ingen regelmæssig kontakt med psykolog.

Øvrige symptomer fordelte sig på 64% kvinder der oplevede stikken, 60% oplevede kløe og 52% der mærkede en brændende fornemmelse. Smertediagnoser dominerede i den yngre aldersgruppe mens inflammatoriske sygdomme var mere almindelige blandt deltagerne på over 40 år. Det blev konkluderet, at vulva sygdomme består af et kompliceret og meget komplekst sæt af symptomer der er sammenflettet med mange aspekter af patienternes liv.

**Docent Florence Dalgard**, præsenterede ligeledes et svensk studie fra Skåne Universitets Hospital, der baseret på et spørgeskema ville klarlægge distributionen af vulva diagnoser og sammenhængen mellem vulva diagnoser og kvinders mentale sundhed på hospitalets vulva klinik. Dataindsamling foregik i 1 år, studiet var lige afsluttet. 239 kvinder deltog. Distribueringen af diagnoser var: Lichens Sclerosus 55,6 %, Lichen Planus 8,4%, smertediagnoser (vulvodyni og dyspareuni) 5%, dermatitis 3,3%, pruritus vulvae 2,9% og candida vulvovaginitis 2,9%.

Psykologiske følgesygdomme såsom depression og angst var højest for yngre kvinder med vulvodyni eller dyspareuni, efterfulgt af kvinder med candida vulvovaginitis og pruritus vulvae. Kvinder med inflammatoriske sygdomme havde overvejende angst i fht depression.

Opfordringen udfra resultatet var, at det er vigtigt at adresserer kvinders mentale sundhed, når man behandler kvinder med vulvar diagnoser.

**Dr. Olga Tummon**, dermatolog fra Irland fremlagde en undersøgelse, hvor man i februar 2023 havde prøvet at finde frem til, hvilken information ChatGBT (en kunstig intelligens chatbot lanceret i november 2022), ville generere, når den blev spurgt om Lichen Sclerosus (LS). Spørgsmålene var ”Hvordan diagnosticeres Lichen Sclerosus”? og ”Hvordan bruges steroid creme i behandlingen af Lichen Sclerosus”?

Man fandt at ChatGBT gav urigtige oplysninger både vedrørende diagnosticering og brug af steroid creme, at billeder af vulvar LS ikke var i overensstemmelse med virkeligheden og, at der ikke var nogle kildehenvisninger.

Opfordringen udfra resultatet var, at man som behandler skal være opmærksom på, de styrker og begrænsninger ChatBGT har og, at ChatGBT kan forekomme som en kilde til information for patienterne.

**Ahinoam Lev-Sagie**, israelsk senior OB/GYN læge og ekspert i vulvovaginale sygdomme fra Hebrew University, Hadassah Medical Center i Jerusalem havde et indlæg om vulva og den vaginale biome. Hun fortalte om hendes forskning i transplantationer af vaginale mikrobiomer hos kvinder. Hendes målgruppe var kvinder der efter en knoglemarvstransplantation havde fået senfølgen ”Vaginal Graft-versus-Host Disease” (GVHD), der kan lave uoprettelig anatomisk skade bl.a. fuldstændig udslettelse af vagina, hvilket selvfølgelig har stor indflydelse på pt’s livskvalitet og sexliv. Transplantation af vaginale mikrobiomer så ud til at have en god effekt på at lindre GVHD og de endelige resultater ville danne erfaring for videre forskning med denne type transplantation.

**Ana Palmeira de Olivera**, farmaceut og forsker ved Labfit – Health Products Research and Development (HPRD) i Portugal nævnte, at *Muvagyn* var det første medikament til vagina med achidophilus bakterier på markedet og lige kommet i salg fra februar 2023. Dette mikrobiom medikament var ikke rettet mod én bestemt sygdom i vulva og vagina, men med til at optimere kvindens mikrobiom i vulva og vagina som helhed.

**Francisco Nohales-Alfonso**, spansk gynækolog, havde et oplæg under overskriften ’Smerte lokalisation og mikrobiom karakteristika hos vulvodyni patienter’.

Potentielle faktorer associeret med vulvodyni, hvilke specifikke sygdomme eller tilstande der kan forårsage smerter i vulva samt definitionen på vulvodyni og definitionen på de forskellige beskrivelser af vulvodynis lokalisation, provokation, begyndelse og tidsmæssige mønster blev gennemgået.

Francisco Nohales-Alfonso påpegede, at lægers nuværende evaluering, diagnosticering og behandling af vulva smerte patienter alt for ofte er trial-and-error baseret og, at vulvodyni som en kompleks smerte sygdom, alt for ofte bliver overset. Han listede de karakteristika som kendetegner kompleks smerte sygdom og fremhævede, at vulvodyni for første gang fra 1. januar 2022 er blevet inkluderet i den 11. revidering af ’The International Statistical Classification of Diseases and Related Health Problems’ blandt kroniske smerte syndromer.

Han gennemgik, hvordan den vulvovaginale undersøgelse kunne bruges til at identificere specifikke årsager til smerte i vulva, og fremlagde, at man i 9 studier foretaget imellem 2014-2022 ikke endnu har fundet en konsekvent mikrobiom karakteristika hos vulvodyni patienter, hvilket er med til at kategorisere vulvodyni som en kompleks smerte sygdom. Det blev fremhævet, at vulvodyni patienter havde god effekt af fysioterapeutisk udspænding af hymen.

**Riikka Arffman**, PhD, forsker fra Oulu Universitet, Finland fremlagde nogle resultater relateret til vulvovaginal smerte fra en meget omfattende undersøgelse af kvinders sundhed i fht deres underliv og stofskifte. Gruppen af kvinder var fra nord Finland og undersøgelsen lige afsluttet. Det kunne konkluderes, at vulvovaginal smerte var meget almindeligt, idet 43% angav at have smerte symptomer. Kun 1% reporterede at have en vulvodyni diagnose, mens 11,5% reporterede vulvovaginale smerte symptomer der kunne antyde vulvodyni og gav mistanke om underdiagnosticering. Hos disse kvinder så man en overvægt af underlivsinfektioner og mental stress.

**Nina Bohm-Starke**, PhD, gynækolog ved Karolinska Instituttet Danderyd Hospital, Stockholm, Sverige talte udfra de svenske nationale guidelines om anbefalet behandling til patienter med provokeret vestibulodyni. Her blev fysioterapi behandling nævnt med stor ros til fysioterapeuter og deres resultater i behandlingen. Fra salen blev der spurgt om, hvorfor Botox behandling ikke var højere prioriteret og tilbudt tidligere end det gjorde, hvortil Nina svarede, at deres erfaring med effekten af bl.a. fysioterapi var så god, at Botox ikke var nødvendig.

**Jacob Bornstein**, gynækolog på Galilee Medical Center og smerte forsker ved Azrieli Faculty of Medicine of Bar-Ilan University, Israel fortalte om brug af rotter i forskning af vulvodyni, og nævnte bl.a. at

* Gentagne svampe infektioner forårsager måske inflammation og provokeret vulvodyni.
* Hos rotter ses, at der ved provokeret vulvodyni også er angst.
* Der udvikles hyperinnervation og overstimulering af smerte kanaler i vestibulære neuroner, samt en adapteren af det genetiske aftryk i rygmarven, når rotten påføres vulvodyni.
* Der ses en begrænset mastcelle aktivitet i det tidlige stadie af provokeret vulvodyni ved brug af Adelmidrol og Ketotifen fumarate som hæmmere af nervevækst.

Det har min varmeste anbefaling at deltage på en kongres som denne, hvis man har lyst til at udvide sin horisont vidensmæssigt og netværksmæssigt. Det var nogle intense dage, med mange flere interessante oplæg end jeg har refereret til her. Næste ECSVD-kongres (Europæiske kongres) bliver i Hamborg i september 2025. I september 2024 er der ISSVD (The International Society for the Study of Vulvovaginal Disease) som er den Internationale kongres i Ljubljana, Slovenien.